Suid-Afrikaanse toestel sorg vir suurstof in hospitale - Solidariteit WêreldSolidariteit Wêreld
Tuis › Nuuskantoor › Suid-Afrikaanse toestel sorg vir suurstof in hospitale
'n Trots Suid-Afrikaanse toestel, wat as OxERA (oxygen-efficient respiratory aid) bekendstaan, is 'n suurstofdoeltreffende respiratoriese hulpmiddel wat nou in hospitale vir die behandeling van Covid-19-pasiënte gebruik word. Die toestel, wat suurstof aan pasiënte toedien en ook kan verhoed dat Covid-19-pasiënte se longe platval, bied groot uitkoms by hospitale waar daar 'n tekort aan personeel is wat oor die nodige vaardighede beskik om gevorderde suurstoftoerusting te hanteer. Dit kan ook uitkoms bied by hospitale waar daar 'n tekort aan suurstofvoorraad en suurstofpunte ondervind word. Die OxERA-toestel is 'n alles-in-een-toestel en vul die gaping tussen suurstofterapie wat deur middel van gesigsmaskers toegedien word en hoësorg-gebaseerde, nie-ingrypende of meganiese ventilasie.
Hierdie uitvinding is deur 'n groep vrywilligers van Oos-Londen wat aan die Umoya-projek verbonde is, ontwikkel. Umoya is die Xhosawoord vir "lug." Die vrywilligers wat hul kundigheid tot die projek se beskikking gestel het, bestaan onder meer uit 'n groep dokters, meganiese ingenieurs, meganiese ontwerpers, kundiges in 3D-drukwerk, entrepreneurs en ander kundiges. Dr. Craig Parker, die dokter wat in beheer van die Umoya-projek is, het byvoorbeeld ook 'n ingenieursagtergrond, en 'n siviele ingenieur, Trevor Rossouw, is die projekbestuurder. Die Umoya-projek volg dus 'n multidissiplinêre benadering en inspirasie vir die OxERA-toestel is uit verskeie oorde geput wat onder meer 3D-drukkers asook skubatoerusting insluit.
Die span het binne twee weke 'n werkende prototipe ontwikkel en binne slegs sewe weke was die finale produk gereed.
"Dit was so suksesvol in ons proewe. Ons het hierdie toestel reeds sedert die middel van 2020 getoets en verbeter. Ons het probeer om iets te vind wat vir die gemiddelde hospitaalwerker maklik sou wees om te gebruik in hospitale waar suurstofvoorraad beperk is." – Dr. Craig Parker, hoof van die Umoya-projek
Die OxERA-toestel wat in Suid-Afrika vervaardig is
(Foto – Maroela Media)
Die Suid-Afrikaanse Gesondheidsprodukte-beheerraad (Sahpra) het die OxERA-toestel vir noodgebruik in Covid-19-gevalle goedgekeur. Die goeie nuus beteken volgens Reiner Gabler, die besturende hoof van Gabler Medical, die vervaardiger en verspreider van die toestel, dat hulle nou daarop kan fokus om die produk op grootmaat te vervaardig en hoop om produksie te verhoog sodat 15 000 eenhede per week vervaardig kan word.
Volgens Trevor Rossouw, Umoya se projekbestuurder, is honderde toestelle reeds na die Volkswagen-veldhospitaal asook die Frere- en Cecilia Makiwane-hospitale versprei. OxERA-toestelle is ook reeds aan hospitale in Kaapstad, Port Elizabeth, Oos-Londen en in die Oos-Kaapse platteland versprei. Toestelle is ook al aan ander lande in Afrika, waaronder Zimbabwe en Botswana, gelewer.